posttraumatisk belastningsreaktion
Posttraumatisk belastningsreaktion, posttraumatisk stress-syndrom, PTSD (eng. Posttraumatic Stress Disorder), forsinket reaktion på en traumatisk begivenhed eller situation af særlig truende eller katastrofeagtig natur, som er så voldsom, at den vil medføre en kraftig påvirkning af hvem som helst efter en latenstid på indtil seks måneder.
Der kan optræde angst, genoplevelse af traumet, isolationstilbøjelighed, hjælpeløshed, depression, irritabilitet, koncentrationsbesvær og søvnløshed.
Personer med personlighedsforstyrrelse udvikler ofte en særlig voldsom reaktion. Flertallet bliver raske, men enkelte får en vedvarende personlighedsændring.
Se også granatchok, katastrofepsykiatri, krise - psykiske kriser og offerpsykologi.